Foto’s: Twee dood toe hul superfietse botsTwee motorfietsryers is Maandagmiddag in KwaZulu-Natal dood nadat hul superfietse in ŉ botsing betrokke was. Chris Botha, ŉ woordvoerder van Netcare 911, sê die ongeluk het op die R102-pad tussen Stanger en Ballito plaasgevind. “Na wat verneem word, het die motorfietsryers in ŉ noordelike rigting gery en beheer oor die fietse verloor toe hulle ŉ voertuig wou verbysteek. Hulle het ŉ aankomende voertuig in die suidelike-baan reg van voor getref,” het Botha gesê. Stukke van die motorfietse het regoor die ongelukstoneel gelê. “Een van die motorfietse was in twee geskeur en die suspensie het in die voertuig by sy voorwiel vasgesit.” Die motorfietsryers is op slag dood en die bestuurder van die voertuig het ernstige beserings opgedoen. Daar was twee passasiers in die voertuig wat geringe beserings opgedoen het.